Lokalpolitiet i Hjørring efterforsker lige nu en sag om vold mod en 12-årig dreng fra lokalområdet. Episoden, der skete den 27. september ved Højene Skole i Hjørring, blev optaget på video. Det oplyser lederen af lokalpolitiet i Hjørring, vicepolitiinspektør Sune Myrup, som oplyser til TV2 Nord, at en 15-årig dreng er sigtet i sagen. Sune Myrup fortæller, at den 12-årige blev udsat for slag og spark af flere unge under 18 år, og voldsepisoden blev filmet på flere telefoner og efterfølgende delt på de sociale medier. Videoer delt på Snapchat Optagelserne af den 12-årige, som bliver udsat for vold, er delt på det sociale medie Snapchat. - Det er efter vores vurdering strafbart efter straffelovens § 264 d at dele sådan en video. Det er det af hensynet til, at offeret ikke skal krænkes yderligere. Den deling skal stoppes, siger vicepolitiinspektøren. På nuværende tidspunkt har Nordjyllands Politi sigtet én person for at dele videoen. De efterforsker stadig det digitale spor, og har man delt videoen, skal man regne med også at blive sigtet i sagen, er meldingen fra politiet. Opfordring fra politiet: Lad være med at dele det Ifølge politiet florerer videoerne blandt andet på Bagterp og Højene Skole. Derfor er elever på begge skoler blevet advaret mod at dele videoerne. - Det er vigtigt, at man som forælder tager en snak med sit barn om de sociale medier og specielt om denne aktuelle video, så børnene er helt klar over, at de ikke skal dele videoen, hvis de modtager den, lyder det fra Sune Myrup. For politiet i Hjørring handler det nu om, at få identificeret den gruppe af unge, som slog og sparkede den 12-årge dreng. - Vi har indtil videre haft tre personer på henholdsvis 13, 14 og 15 år til afhøring her på politistationen i Hjørring sammen med deres forældre og SSP-medarbejderne fra Hjørring Kommune, siger Sune Myrup.

Referat:
I september blev en kun 12-årig dreng slået og sparket af flere unge ved Højene Skole i Hjørring. Voldsepisoden blev optaget på flere mobiler og delt på de sociale medier.